b'\n_START_ARTICLE_\nTakuma Sato\n_START_SECTION_\nAnkstyvoji karjera\n_START_PARAGRAPH_\nSato, kaip ne\xc4\xafprasta daugumai Japonijos lenktyninink\xc5\xb3, ma\xc5\xbeai sportavo savo \xc5\xa1alyje. Jis dalyvavo motocikl\xc5\xb3 \xc4\x8dempionate ir kelis kartus tapo \xc5\xa1alies \xc4\x8dempionu._NEWLINE_Savo karjer\xc4\x85 Japonijoje jis prad\xc4\x97jo su kartingais 1996 m., b\xc5\xabdamas 19 m. V\xc4\x97liau buvo Suzuka trasos lenktyni\xc5\xb3 mokyklos narys. 1998 m. jis debiutavo All-Japan Formul\xc4\x97s 3 \xc4\x8dempionate. \xc4\xaepus\xc4\x97jus sezonui jis nutrauk\xc4\x97 kontrakt\xc4\x85 su komanda ir persik\xc4\x97l\xc4\x97 \xc4\xaf Europ\xc4\x85. 1998 ir 1999 m. jis lenktyniavo Junior Formul\xc4\x97s lenktyn\xc4\x97se. Gale 1999 m. sezono jis persik\xc4\x97l\xc4\x97 \xc4\xaf Britanijos Formul\xc4\x97s 3 lenktynes, kuriose lenktyniavo tris sezonus iki 2001 m. Paskutin\xc4\xaf \xc4\x8dempionat\xc4\x85 jis laim\xc4\x97jo, o per dvejus metus laim\xc4\x97jo 16 lenktyni\xc5\xb3.\n_START_SECTION_\nJordan\n_START_PARAGRAPH_\n2002 m. jis startavo Honda pri\xc5\xbei\xc5\xabrimoje Formul\xc4\x97s 1 Jordan ekipoje, tapdamas Giancarlo Fisichella komandos draugu. Japonas demonstravo puik\xc5\xb3 greit\xc4\xaf, ta\xc4\x8diau d\xc4\x97l nestabilumo, patirties tr\xc5\xabk\xc5\xabmo ir da\xc5\xben\xc5\xb3 avarij\xc5\xb3 buvo vadinamas avarij\xc5\xb3 meistru. Paskutin\xc4\x97se sezono lenktyn\xc4\x97se Japonijoje jis peln\xc4\x97 savo pirm\xc4\x85j\xc4\xaf ta\xc5\xa1k\xc4\x85.\n_START_SECTION_\nBAR\n_START_PARAGRAPH_\n2003 m. sezone Sato persik\xc4\x97l\xc4\x97 \xc4\xaf kit\xc4\x85 Honda pri\xc5\xbei\xc5\xabrim\xc4\x85 BAR ekip\xc4\x85. \xc5\xa0iais metais jis buvo komandos pilotu bandytoju, ta\xc4\x8diau paskutin\xc4\x97se lenktyn\xc4\x97se piloto vietoje pakeit\xc4\x97 Jacques Villeneuve\xe2\x80\x99\xc4\x85 ir fini\xc5\xa1avo \xc5\xa1e\xc5\xa1tas._NEWLINE_2004 m. Sato jau buvo visavertis komandos pilotas, da\xc5\xbenai kovojantis d\xc4\x97l pirm\xc5\xb3 penki\xc5\xb3 viet\xc5\xb3. Fini\xc5\xa1av\xc4\x99s JAV GP tre\xc4\x8dias, jis tapo antruoju japon\xc5\xb3 lektynininku (po Aguri Suzuki 1990 m.) pasiekusiu podium\xc4\x85. Taip pat Sato peln\xc4\x97 antr\xc4\x85j\xc4\x85 Europos GP kvalifikacijos viet\xc4\x85, nusileid\xc4\x99s tik Michaeliui Schumacheriui. Nepaisant dideli\xc5\xb3 ir da\xc5\xben\xc5\xb3 technini\xc5\xb3 gedim\xc5\xb3, Sato sezon\xc4\x85 baig\xc4\x97 a\xc5\xa1tuntoje vietoje, peln\xc4\x99s 34 ta\xc5\xa1kus. Jo ir Jensono Button\'o pelnyti ta\xc5\xa1kai leido BAR ekipai pelnyti antr\xc4\x85j\xc4\x85 viet\xc4\x85 konstruktori\xc5\xb3 \xc4\xafskaitoje._NEWLINE_2005 m. sezone BAR bolidas buvo labai nepatikimas, o Sato sugeb\xc4\x97jo pelnyti tik vien\xc4\x85 ta\xc5\xa1k\xc4\x85.\n_START_SECTION_\nSuper Aguri\n_START_PARAGRAPH_\n2006 m. Honda per\xc4\x97m\xc4\x97 BAR ekip\xc4\x85 ir suk\xc5\xabr\xc4\x97 savo komand\xc4\x85. Komandos pilotais buvo pasirinkti J. Button\xe2\x80\x99as ir Rubens\'as Barrichello, o Sato pasi\xc5\xablyta u\xc5\xbeimti tre\xc4\x8diojo piloto viet\xc4\x85. Ta\xc4\x8diau japonas pasirinko b\xc5\xabti pirmuoju naujai sukurtos japon\xc5\xb3 komandos Super Aguri pilotu. Ekipa naudojo Honda variklius ir ketveri\xc5\xb3 met\xc5\xb3 senumo Arrows pakab\xc4\x85. 2006 m. sezon\xc4\x85 ekipa nesurinkusi nei vieno ta\xc5\xa1ko liko paskutin\xc4\x97._NEWLINE_Sato liko komandoje ir 2007 m. sezone, o jo komandos draugu tapo japono pa\xc5\xbe\xc4\xafstamas i\xc5\xa1 Britanijos Formul\xc4\x97s 3 lenktyni\xc5\xb3 Anthony Davidsonas. Ispanijos GP Sato fini\xc5\xa1avo a\xc5\xa1tuntas ir u\xc5\xbedirbo komandai pirmuosius Formul\xc4\x97s 1 ta\xc5\xa1kus._NEWLINE_Kanados GP japonas po labai gra\xc5\xbeaus pasirodymo fini\xc5\xa1avo \xc5\xa1e\xc5\xa1toje vietoje. Lenktyn\xc4\x97s \xc4\xafsimin\xc4\x97 daug \xc4\xafvyki\xc5\xb3, o Sato j\xc5\xb3 metu sugeb\xc4\x97jo aplenkti Ralf\xc4\x85 Schumacher\xc4\xaf ir du kartus pasaulio \xc4\x8dempion\xc4\x85 Fernando Alonso. Po \xc5\xa1i\xc5\xb3 lenktyni\xc5\xb3 Takumo Sato vienoje brit\xc5\xb3 televizijoje buvo i\xc5\xa1rinktas dienos pilotu._NEWLINE_Sezon\xc4\x85 japonas baig\xc4\x97 17-tas su keturiais ta\xc5\xa1kais \xe2\x80\x93 geriausiu rezultatu nuo 2004 m._NEWLINE_2008-\xc5\xb3j\xc5\xb3 m. sezono startas Super Aguri ekipoje buvo labai sunkus, ypa\xc4\x8d d\xc4\x97l finansini\xc5\xb3 problem\xc5\xb3. Gegu\xc5\xbe\xc4\x97s 6 d. ekipa oficialiai pasitrauk\xc4\x97 i\xc5\xa1 Formul\xc4\x97s \xe2\x80\x93 1, o Takuma Sato liko be piloto vietos.\n_START_SECTION_\nIndycar\n_START_PARAGRAPH_\n2010 m. vasario 18 d. per\xc4\x97jo \xc4\xaf Indycar lenktynes ir pasira\xc5\xa1\xc4\x97 sutart\xc4\xaf su "KV Racing" komanda.'